Қирғизистон: Ҳукуматга қарши "жиҳод"га чақирган чегарачи қўлга олинди\nҚирғизистон раҳбарлари ва депутатлари жамоат билан бирга намоз ўқишдан тортинмайди. Суратда: парламент раиси ва бир гуруҳ депутатлар намоз пайтида.\nИжтимоий тармоқларда Қирғизистонда халифалик ўрнатиш учун одам йиғаётганини эълон қилган қирғиз чегарачиси қўлга олиниб, тергов ишлари олиб борилмоқда. Айни пайтда айрим таҳлилчилар ҳукумат тузилмалари ва ҳуқуқ-тартибот органларида ҳам исломийлар кўпайиб бораётганидан ташвиш билдирмоқда.\nИнтернетдаги Facebook ижтимоий тармоғида 4 апрель куни Қирғизистонда амалдаги ҳукуматни ағдариш ва халифалик ўрнатиш учун “жиҳод”га одамлар йиғилаётгани ҳақида эълон тарқатилган эди. Унда “бизнинг чегараларимиз яхши қўриқланмайди, исталган жойдан қурол олиб кирса ёки олиб чиқиб кетса бўлади”, деб ёзилгани айтилган.\nСўнгги хабарларга қараганда, мазкур чақириқни Қирғизистон чегара хизматчиси тарқатгани аниқланган. Айни пайтда исми ошкор қилинмаётган чегарачи қўлга олинган ва унга нисбатан тергов ишлари олиб борилмоқда. Айрим хабарларга қараганда, бир неча кун ичида ўнга яқин одам чегарачи тузмоқчи бўлган гуруҳга аъзо бўлишга тайёр эканини билдирган.\n-Гумонланувчини сўроқ қилиш жараёни давом этмоқда. Терговда фақат унинг ижтимоий тармоқдаги чақириғигина ўрганилмаяпти. Тергов унинг атрофидаги одамларни, танишларини ҳам ўрганаяпти. Бу воқеадан кейин чегарадаги ҳарбий қисмларда назорат кучайтирилди, -деди Қирғизистон Чегара хизмати расмийси Гулмира Бўрибоева.\nБу воқеадан сўнг Қирғизистон жамоатчилигида ҳукумат ва ҳуқуқ-тартибот тузилмаларида ҳам бу каби “жиҳодга тайёр бўлган исломчилар” бор, деган таҳминлар баҳсларга сабаб бўлмоқда. Дин масаласи бўйича эксперт Назира Қурбанова эса ички ишлар органларида салафийлик оқими тарафдорлари мавжудлигини иддао қилган.\n-Давлат структураларида, ички ишлар органларида салафийларни қўллаб-қувватлаб келаётган ходимлар бор. Масалан, Ички ишлар вазирлигида ишлаган полковниклардан бири Бишкек яқинидаги Пригородное қишлоғида салафийлар йиғин ўтказаётгани ҳақида оператив маълумот олинганини ва бу маълумотни текшириш учун милиция гуруҳи жўнатилганини айтиб берган. Аммо милиция воқеа жойига етиб келгунича, салафийларни кимдир огоҳлантириб қўйган ва улар тарқаб кетган. Бу воқеа милиция орасида ҳам салафийлар тарафдорлари борилигининг далилидир, - дейди Назира Қурбанова.\nАйни пайтда ҳуқуқ –тартибот тузилмаларидаги раҳбар ходимлар милиция таркибида намоз ўқиганлар ва ислом дини фарзлари асосида яшаётган ходимлар кўплигини эътироф этадилар. Бу ҳақда гапирган Ўш вилоят Ички ишлар бошқармаси 10-бўлими бошлиғи Жакип Зулпуев “намоз ўқиган ва исломий тарзда яшаётган милиция ходимлари радикал гуруҳларга қўшилиши ёки уларни қўллаши бекор гап”, деб фикр билдирган.\n“Ақлли ечимлар” таҳлил маркази директори Эсен Усубалиев эса қирғиз матбуотида қилган чиқишида “одамларни жиҳодга чақирган чегарачи” ҳукумат тузилмаларидаги ўнлаган исломчилардан бири ҳолос, деган фикрда.\n-Масалан, “Таблиғи жамоат” нинг тарафдорлари парламентда, ҳукуматда, армияда ва милицияда ҳам бор экани ҳеч кимга сир эмас, -дейди таҳлилчи.\nҚирғизи ҳукумати бундан аввал 300га яқин қирғизистонлик “Исломий давлат” гуруҳи сафида жанг қилаётганини билдирган эди. Қирғизистондан Сурияга “жиҳод”га бориб келганларнинг элликка яқини қўлга олинган. Улардан 8 нафари 5 йилдан 8 йилгача озодликдан маҳрум қилинган. Яна уч киши Ўш шаҳар суди томонидан шартли равишда 3 йилга ҳукум қилинган.\nБундан аввал Қирғизистон парламенти депутати Ўмурбек Текебаев Сурияда 500га яқин қирғизистонлик бор эканини айтганди.\nАммо шу кунгача ҳеч ким Қирғизистон ҳукуматини ағдариб, халифалик ўрнатиш таклифи билан одамларни “жиҳод”га чақирмаган эди.


25 Ноябрь 09:29\nNUR-SULTAN. Kazinform – Жорий йил охирига қадар фуқароларнинг рақамли «ижтимоий ҳамёни» пилот лойиҳа сифатида жорий этилади. Бу ҳақда ҚР Савдо ва интеграция вазири Бақит Султанов маълум қилди, деб хабар беради Kazinform мухбири.\n«Савдони рақамлаштириш ишлари олиб борилмоқда. Кичик ва ўрта бизнесни электрон тижоратни ривожлантиришда бепул қўллаб-қувватлаш ва ёрдам кўрсатиш учун SmartDuken.kz платформаси ишга туширилади», - деди вазир Сенатдаги Ҳукумат соатида.\nУнга кўра, савдо бўйича эксперт платформаси ва миллий товарлар рўйхатини яратиш бўйича ишлар олиб борилмоқда. Бу лойиҳалар йил охиригача ишга туширилади.\n«Фуқароларнинг рақамли ижтимоий ҳамёнлари жорий этилади. Бу фуқароларга ижтимоий ёрдам кўрсатиш механизмини такомиллаштириш ва банк комиссиялари учун бюджет харажатларини оптималлаштириш имконини беради. 2021 йил охиригача Нур-Султан ва Павлодар шаҳарларида пилот лойиҳа ишга туширилади», - деди Бақит Султанов.\nҚозоғистон экспорти 20,6 фоизга ошди\nҚозоғистонда нечта товар биржалари бор


Қозоғистонда Наталья Соколованинг апеляция маҳкамаси бўлиб ўтмоқда - BBC News O'zbek\nҚозоғистонда Наталья Соколованинг апеляция маҳкамаси бўлиб ўтмоқда\nImage caption Соколова хоним мингдан ортиқ нефтчилар иштирокида намойиш бошланиши ортидан низо қўзғашда айбланган\nҚозоғистон ғарбида намойиш ўтказаётган нефтчилар юристи Наталья Соколованинг апеляция маҳкамаси бўлиб ўтмоқда. Манғистау вилоят маҳкамасида ҳакам "Қаражанбасмунай" компанияси касаба уюшмаси юристи Наталья Соколованинг айбсиз эканлиги ҳақидаги даъволарни тинглаган. Соколова хоним мингдан ортиқ нефтчилар иштирокида намойиш бошланиши ортидан ҳибсга олинган ва низо қўзғаш айби билан 6 йилга озодликдан маҳрум қилинганди.\nСоколова хонимнинг адвокати Арман Жаменов биринчи маҳкама жуда ҳам кўп қонунбузарликлар билан бўлганини айтган. Жаменов илк маҳкамада Соколова томонидан айтилган сўзларни тилшунос экспертлар нотўғри талқин қилганини ва ҳимоя томони мустақил тилшунослар ёллаганини билдирди.\n"Биринчи экспертиза хулосалари билан Наталя иш берувчилар ва ишчилар ўртасида низога чақирганини исботлаб бўлмайди. Чунки ҳеч ким бундай маънони ҳис қилмаган", - дейди Арман Жаменов.\nҲакам тилшуносларни маҳкама залига келишини сўраган ва ишни душанба куни давом эттиришини билдирган.\nШу йилнинг 8 август куни Ақтау шаҳар маҳкамаси Наталья Сокловага ижтимоий низо қўзғаш, митинг ва намойишлар ўтказишда қонунни бузиш каби айбловлар қўйган ва 6 йил умумий жазо колониясида муддатини ўташни белгилаган.\nМай ойидан буён Ақтау ва Жанаўзан шаҳарларида нефтчиларнинг норозиликлари давом этмоқда. Нефтчиларни ҳимоя қилиш мақсадида тузилган "Халқ фронти" вакилларига кўра Наталья Соколова нефтчиларни алдашганини исботлаб бера олгани учун жазоланмоқда.\nТурмуш ўртоғини ҳимоя қилишга ўзи киришган Василий Чепурнойнинг даъво қилишича ҳибсдалигида вақтида Соколова хонимни видео камерага айбдорман деб айтишган мажбурлаш ҳоллари бўлган.\nМаҳкама жараёнида Соколова хоним ўзига қўйилган барча айбловларни рад этган ва касаба уюшмаси йиғинларини ташкил қилиш қонунни бузишга кирмаслигини айтган.\nНаталья Соколова ким?\n39 ёшли Наталья Соколова Қозоғистоннинг шимолидаги Петропавль шаҳрида туғилган. Биринчи мутахассислиги инглиз тили таржимони. Кейинчалик ҳуқуқшунослик бўйича икита олий ўқув юртини битирган. Наталья Санк-Петербург шаҳридаги Касаба уюшмалар университетининг ҳуқуқ соҳаси бўйича диплом олган бўлса, иккинчи дипломни ҳуқуқшунослар олий мактабида ҳимоя қилган.\n2000 йилда Олма ота шаҳридан нефтга бой Манғистау вилоятига ишлаш учун боради. Соколова хоним "Қаражанбасмунай" компаниясига 2009 йили ишга келгунга қадар иккита нефт компаниясида юрист ўлароқ фаолият юритади.\n2009 йили хитойликларга тегишли бўлган CITIC group of companies Натальяни "Қаражанбасмунай" лойиҳасига юрист ўлароқ ишга ўтишга кўндиради. Шу вақтлари "Қазмунайгаз" компанияси томонидан CITIC ка тегишли бўлган "АргимакТрансСервис" ҳиссадорлик жамиятига рейдлар бўлаётганди.\nҚазмунайгазнинг қаршилигига қарамасдан CITIC Соколовани ишга олишга муваффақ бўлади. Юрист лавозими Қазмунайгазга тегишли бўлгани учун Натальяни ишчилар билан ишлаш департаменти директори сифатида тиркалади.\nСоколова хоним иш бошлагач компанияга бўлаётган ноқонуний ҳаракатларни бартараф этишнинг уддасидан чиқади.\nНаталья Соколова юрист ўлароқ "ҚазМунайгаз"нинг манфаатлари йўлига ғов бўлавергач, компания турли сабаблар билан уни ишдан бўшатишнинг йўлини топади.\n2010 йилда Наталья ишдан бўшагач "Қаражанбасмунай"нинг касаба уюшмасига юрист ўлароқ ишга киради.\n"Касаба уюшмасида ишлашни бошлаганда, қонунларни билгани учун ва Меҳнат кодексига таянган ҳолда ишчиларнинг маошларини қонунга мувофиқ кўтаришларини талаб қилди", - дейди Натальянинг турмуш ўртоғи Василий Чепурной.\nНаталья Қазмунайгазга нисбатан ишларни юта бошлагач, уни бир марта номаълум шахслар калтаклашади.\nНаталья ва Василийларнинг 14 ёшли фарзанди бор. Наталья ҳибсга олингандан сўнг унинг ўғли ва эрига нисбатан бир неча маротаба таҳдидлар бўлган. Василий Чепурной ўғли ҳозир мактабга бориб келгач, уйдан ҳеч қаёққа чиқолмай ўтиришини айтади. Чунки, уни ўғирлаб кетишга уринишлар бўлган.


Ўзбекистондан эртапишар олма, Украинадан эса гилос ва учқат таклифлари – савдо майдончаларининг ҳафталик шарҳи • EastFruit\nБош саҳифа › Мева-сабзавот бозори › Бозорлар шарҳи › Ўзбекистондан эртапишар олма, Украинадан эса гилос ва учқат таклифлари – савдо майдончаларининг ҳафталик шарҳи\nЎзбекистондан эртапишар олма, Украинадан эса гилос ва учқат таклифлари – савдо майдончаларининг ҳафталик шарҳи\nМуаллиф: EastFruit 31 Май 22 30 Май 22 024\nЎтган ҳафтанинг асосий воқеликлари:\n— EastFruit Trade Platform савдо гуруҳи фойдаланувчилари сони 20500 дан ошди.\n— Энг кўп сотилган маҳсулот яна оқ бошли карам бўлди\n— Қозоғистондан таклифлар кўпайгани боис, эртаги картошка етказиб бериш ҳажми ошди\n— Лавлаги сотувчилар сони кескин қисқарди\n— Ўзбекистондан эртаги олма, Украинадан гилос ва Арманистондан ўрик бўйича илк таклифлар\n— Украинада картошка қимматлашди, Қозоғистонда эса арзонлашди\n— Туркияда мевалар нархи пасайишда давом этмоқда\n— EastFruit Fruittechnology гуруҳида ўсимликларни ҳимоя қилиш воситалари ва ўғитлар бўйича таклифлар кўпайди\nМинтақанинг мева-сабзавот бозорларидаги шу ва бошқа тенденциялар ҳақида EastFruit савдо платформаларининг ҳафталик шарҳи\nEastFruit Trade Platform гуруҳида ўтган ҳафта мева-сабзавот етказиб беришнинг кўпайиши ва иштирокчилар географияси кенгайиши қайд этилди. Майдончада жами 15 мамлакатдан иштирокчилар ўз маҳсулотларини реклама қилди. Тожикистон, Арманистон, Покистон ва Ҳиндистондан эълонлар пайдо бўлди. Украина, Қозоғистон ва Мисрдан товарлар бўйича таклиф ошди. Шу билан бирга, Ўзбекистон, Туркия ва Эрон мамлакатларидан иштирокчилар фаоллиги сусайди. Натижада, жойлаштирилган таклифлар сони бўйича биринчи беш мамлакат ўзгариб, улар қуйидагича тус олди: Украина, Туркия, Қозоғистон, Ўзбекистон ва Миср.\nУкраинадан эртаги оқ бошли карам етказиб беришнинг ўсиши унинг сотув ҳажми бўйича савдо майдончасида етакчи бўлишига олиб келди. Қозоғистоннинг жанубий вилоятларида бошланган эртаги картошка йиғим-терими эса ушбу сабзавотни сотувчилар сони икки баробар ошишига сабаб бўлди. Миср ва Покистондан ҳам картошка бўйича таклифлар бўлди. Помидор бир ҳафта аввалгидан кўра кўпроқ ҳажмда таклиф қилинди. Аммо хўраки лавлаги етказиб бериш кескин камайди. Топ рейтингга чиқмаган товарлардан Пекин карами ва булғор қалампири савдоси анчагина фаоллашди.\nМева ва резаворлар сегментида ушбу ҳафта жойлаштирилган эълонлар сони бўйича Туркия экспортёрлари фаол равишда сотаётган олма етакчи ўринни эгаллашда давом этмоқда. Ўзбекистондан эртаги олма бўйича илк таклифлар пайдо бўлди. Гилос етказиб бериш ҳажми ортиб бормоқда. Асосий сотувчилар – Туркия ва Ўзбекистон. Украинадан эртаги гилос навлари бўйича биринчи таклифлар пайдо бўлди. Шунингдек, Украинада учқат савдоси мавсуми бошланди. Иштирокчилар аввалги ҳафтага нисбатан анча кўп ўрик қила бошлашди, Арманистон ва Қирғизистондан таклифлар бўлди. Тарвуз бўйича эса таклифлар кам қайд этилди.\nТоп-позициялар бўйича таклифлар динамикасининг миқдорий жиҳатдан диаграммаси қуйида келтирилган.\nОқ бошли карам ва бодринг гуруҳда энг юқори талабгир маҳсулотлигича қолмоқда. Украинада кўпроқ редиска етказиб берувчилар изланди. Германиядан мамлакатга ёнғоқ етказиб бериш бўйича сўров келиб тушди.\nБир йил аввал худди шу пайтда ҳам оқ бошли карам майдончадаги сотувлар бўйича етакчи эди. Худди ҳозиргидек, пиёз ва картошка кўп таклиф қилинган эди. Лавлаги сотув ҳажми бўйича топ-рейтингдан тушиб кетди ва унинг ўрнини булғор қалампири эгаллади. Қулупнай икки баробар кўп, олма эса аксинча, камроқ таклиф қилинди. Ўтган йилги борш тўплами сабзавотлари ҳосилидан олинган маҳсулотлар энг талабгир бўлди. Помидор ва кўкатлар савдоси фаоллашди.\nИштирокчиларнинг нарх таклифлари ва Украинанинг «УкрОпт» гуруҳи маълумотларига асосланиб, биз минтақа мамлакатларида шаклланган нарх конъюнктураси ва у ўтган ҳафтада қандай ўзгарганини таҳлил қиламиз.\nEastFruit Trade Platform ва «УкрОпт» савдо гуруҳлари нархлари – УКРАИНА\nУкраинада картошканинг эртаги нави ҳам, ўтган йилги ҳосили ҳам қимматлашган. Пиёз ва ўтган йилги карам нархи ошди. Аммо эртаги карам нархи тушиб кетди. Иссиқхона помидорлари, қовоқча (кабачок) ва кўкатлар бир ҳафта аввалгидан арзонроқ сотилди. Уруш шароитида Украинанинг турли минтақаларида етиштирилган иссиқхона бодринглари нархи сезиларли даражада фарқ қилади. Мева ва резаворлар сегментида қулупнай ҳамда олма нархи пасайишда давом этмоқда. Лимон бир ҳафта ичида қимматлашди.\nEastFruit Trade Platform савдо гуруҳларининг нархлари – ҚОЗОҒИСТОН\nҚозоғистонда эртаги картошка етказиб бериш ҳажми ошиши нархлар пасайишига олиб келди. Эртаги лавлаги ва сабзи ҳам арзонлашди. Пиёз ва оқ бошли карам нархи эса ўса бошлади. Қовуннинг нав ассортименти кенгайиши нархлар доирасини кенгайтирди. Тарвуз нархи эса арзонлашди.\nEastFruit Trade Platform савдо гуруҳи нархлари – ТУРКИЯ\nНархи кўтарилган олмани ҳисобга олмасак, Туркия экспортёрлари мевалар нархини пасайтиришда давом этмоқда.\nВа бошқа мамлакатлар иштирокчиларидан яна бир нечта нарх таклифлари.\nҚирғизистон: оқ бошли карам — $0,27, Пекин карами — $0,38 ЕХW\nЎзбекистон: Пиёз — $0,55 DAP\nМиср: Қизил пиёз – $0,29 FOB\nEastFruit Fruittechnology технологик гуруҳида ўтган ҳафта фойдаланувчилар фаоллиги ўсиши кузатилмади. Ўғитлар ва ўсимликларни ҳимоя қилиш воситалари кўпроқ таклиф қилинди. Украиналик иштирокчилар тарвуз, қовун, маккажўхори, қозоғистонликлар бодринг, пиёз ва райҳон уруғларини таклиф қилишди. Транспорт ва логистика хизматлари жонланди. Мева- сабзавотлар учун пластик қутилар ва саноат мақсадида ишлаб чиқариладиган ёнғоқ чаққич бўйича таклифлар бўлди.\nTеlegram гуруҳларида маҳсулотларни қандай қилиб самарали тарғиб қилиш ҳақида ушбу блогда ўқишингиз ёки Youtube каналимиздаги видеони томоша қилишингиз мумкин.\n15 Июн 22 14 Июн 22 096\n24 Май 21 3 2698


Назорат учрашуви. «Бунёдкор» «Янгиер»ни мағлубиятга учратди / CHAMPIONAT.asia\nНазорат учрашуви. «Бунёдкор» «Янгиер»ни мағлубиятга учратди\n05 мар 2019 22:18\nТеглар : Янгиер Бунёдкор\n«Бунёдкор» бугун Суперлиганинг янги мавсумига тайёргарлик жараёнида «Янгиер»га қарши назорат учрашувини ўтказди.\nБош мураббий Вадим Абрамов бугунги беллашувда майдонга ёшартирилган таркибни туширди. «Бунёдкор-академияси» майдонида бўлиб ўтган беллашув голларга бой тарзда кечди. «Бунёдкор» аввалига икки тўп фарқи билан ҳисобда олдинга чиқиб олган эди. Аммо ирода кўрсатган рақиб вазиятни ўнглай олди ва ҳисобни тенглаштирди. Бироқ қолган дақиқаларда энди футболчилар ўз иродасини намойиш қилиб, дурангни ғалабага айлантиришди – 4:2.\nБУНЁДКОР - ЯНГИЕР - 4:2 (2:1)\n5 март. Тошкент. «Бунёдкор-академияси» майдони.\nГоллар: Санжар Риҳсибоев, 17 - 1:0. Сардор Азимов, 28 - 2:0. Санжар Риҳсибоев, 75 - 3:2. Санжар Риҳсибоев, 82 - 4:2.\nАёллар футболи. Олий лига баҳслари старт олди. "Бунёдкор"дан 12:0, "Севинч"дан 11:0 1\n5 йил давом этган "Сергей Симоненко иши" қандай якун топди? Улуғбек Мирзаев жавоб берди 6\n"Кичкина камера". Зоминдаги янги стадион ва Ўзбекистон Суперкубоги 0


Тошкентда очиқ осмон остида Алишер Навоий номидаги давлат академик катта театри олдида марказий шаҳар муз майдони очилди. Махсус меҳмон сифатида Россиянинг фахрий спорт устаси, фигурали учиш бўйича Олимпиада ўйинлари чемпиони Алексей Ягудин таклиф этилди.\nСовуқ ҳавога қарамай, шаҳар муз майдони очилишига кўпгини шаҳар аҳли ташриф буюрди. Атроф-муҳит эртакона тарзда безатилган бўлиб, ёрқин безаклар, ёритгичлар театр фонида жуда гўзал кўриниш ва янги йил мўъжизасини яратди.\nМарказий муз ва концерт майдони 7 февралга қадар ишлайди. Шу давр ичида Dance Music Fest Winter мусиқа фестивали, Iosis Fest рок-фестивали, Tashkent Rap Festival рэп-фестивали, шунингдек хоккей бўйича ёшлар чемпионати ва музда рақс шоуси каби тадбирлар ўтказилиши режалаштирилган.\nМуз майдони очилишида меҳмонларни Ўзбекистон Ёшлар театри раҳбари Хасан Салихов қутлади. Саҳнага сўз учун Тошкент шаҳар ҳокими Жаҳонгир Ортиқхўжаев, россиялик спортчи Алексей Ягудин, Artuz Promoution асосчиси Музаффар Сидиқовлар ҳам чиқдилар.\nАлексей Ягудин, Ўзбекистон Республикаси Туризмни ривожлантириш давлат қўмитаси номидан Амир Искаков исмли болакайга махсус спорт кийими ва инвентарини совға қилди. Амир хоккей формасини сотиб олиш учун онасига ишлашга ёрдам берган ва бу ижтимоий тармоқларда муҳокама қилинган. Бу оқшом Амир учун ўзгача ва сеҳрли тарзда кечди.\n«Қишки спорт турларига қизиқиш уйғотиш учун яратилган бу муз майдони, аминманки, пойтахт аҳли ва меҳмонларига кўпгина қувончни баҳш этади. Бизнинг шаҳримиз учун бу ноёб лойиҳа бўлиб, спорт ва мусиқани ўзида уйғунлаштиради».\nТадбирнинг расмий қисми якунига етгач, музга спортнинг қишки ва мураккаб техник турлари бўйича Республика олий спорт маҳорати мактаби тарбияланувчилари ўз намойишлари билан чиқишди. (Мураббийлар: Ирина Сазонова, Элитта Аванесян ва Андрей Дрыганов).\nКечанинг махсус меҳмони Россиянинг фахрий спорт устаси, фигурали учиш бўйича 2002 йил Олимпиада ўйинлари чемпиони, тўрт карра жаҳон чемпиони, уч карра Европа чемпиони Алексей Ягудин бўлди.\n«Бу фақатгина бошланиши. Россияда ҳам шундай ҳовлидаги майдонлардан бошлаганимизни хотирлайман. Кейинчалик йилдан йилга улар кўпайиб борди. Айнан шу тарзда анча жиддий ва профессионал даражага чиққанмиз. Ўйлайманки, айнан шундай чемпионлар туғилади. Оз-оздан «Спорт» деб аталмиш чиройли манзара йиғилиб боради».\nАлексей Ягудин «Қиш» номли дастур билан чиқиш қилди. Ушбу дастур билан у Солт-Лейк-Ситида 2002 йилда Олимпиада чемпиони бўлган. У дастурни ажойиб тарзда ижро этди.\nКейин эса музга Ўзбекистон болалар миллий хоккей терма жамоаси таклиф этилди. Чиқиш, хоккей анъаларига кўра «жамоалар кураши» билан якун топди. Албатта тайёргарлик чиқишлари доирасида.\nНашр санаси: 07-01-2021\nочиқ муз майдони, Алексей Ягудин, фигурали учиш, очилиш, Тошкент


ШҲТ қароргоҳида Ҳиндистон ва Покистон байроғи кўтарилди\nПокистон бош вазири Нафоз Шариф Остонадаги ШҲТ йиғилишида.\nШанхай ҳамкорлик ташкилотининг Хитойдаги штаб квартирасида 15 июнь куни ташкилотга янги қабул қилинган Ҳиндистон ва Покистон байроқларини кўтариш маросими бўлиб ўтди.\nХитой миллий телевиденияси орқали кўрсатилган ушбу тадбирда ташкилот бош котиби, тожик дипломати Рашид Олимов:\n-Биз террорчилик ва экстремистликка қарши курашда янада кучлироқ бўлмоқдамиз. Айнин шунинг учун Ҳиндистон ва Покистон биз ташкилот пайдо бўлганидан бери ўтган 15 йил ичида ишлаб чиққан барча конвенцияларимизни қабул қилди, -деб айтди.\nҲиндистон ва Покистон 2016 йилнинг 23-24 июнь кунлари ШҲТнинг Тошкентда ўтган саммитида ташкилотга номзод сифатида кўрсатилган эди. Шу йилнинг 8-9 июнида Остонада бўлиб ўтган ШҲТ саммитида бу икки давлат ташкилотга аъзо сифатида қабул қилинган.


Якшанба мутолааси: Қотил сўз | "Адолат" СДП\nЯкшанба мутолааси: Қотил сўз\nШифохонада югур-югур бошланди. Бугун ер тескари айланяптими? Инфаркт ташхиси билан оғир аҳволда қабул қилинган тўртинчи бемор. Яна ҳаммаси – 17-18 ёшли йигит-қизлар. “Бугунги навбатчилигимизга қарғиш текканми?” деб бир-бирига қаради ҳамширалар. Профессорлар ҳам ҳайрон. Ана, эшик тагида яна бир тез тиббий ёрдам машинаси келиб тўхтади. Ҳечам бундай бўлмаганди. Тун ярмидан оғган, ёшларга шу тобда тўсатдан нима бўляпти?\nМен биламан! – санитар аёл дугоналарига шипшиди – Бу болалар базм қилиб, қаердадир ўтиришган. Хозир нима кўп, кафе кўп. Ҳаммасининг ҳам овқати яхши эмас. Бояқишлар заҳарланибди-да!\nЙўқ! – доктор инкор қилди – Ҳаммасидаги муаммо юрак билан боғлиқ. Инфаркт, тахикардия, брадикардия... Бундан ташқари, қон босими ошганлар ҳам кўп...\nБу ёққа қаранг! – ҳамшира имлади – Менимча, бу бизнинг бемор эмас. Қабул бўлимидаги навбатчи шифокоримиз ҳам шу фикрда. Руҳий касалликлар шифохонасига жўнатсакмикин.\nЙўлакда кўринишидан 15-16 ёшли қиз ўтирар, тепасида турган онаси йиғларди. Отаси ва опасининг кўриниши ҳам афтодаҳол.\nЎламан! Ҳозир ўламан! – дерди у тинмай.\nҚизим ўқишдан келганида уйда эдим – онаси изоҳ берди - Унда ҳеч қандай ўзгариш сезмадим. Бирга овқатландик, телевизор кўрдик. Сўнг ҳайрли тун тилаб, ўз хонасига кириб кетди. Бир пайт чинқирган овоз эшитилди, югуриб бордим. Қизим ерда беҳуш ётарди.\nАмаллаб ўзига келтириб олдик – дадаси давом этди – Аммо юраги тез урар, кўзи қинидан чиқиб кетай дерди. Кимнидир кутарди, кутганда ҳам қаттиқ қўрқув билан. “У хозир келади” деб қайта-қайта такрорлайверди, тишларигача титрайди гўё.\nҲа, у хозир келади. Келаман, деган! – шу гапни дудуқланиб айтган қиз яна хушидан кетди.\nТиббий ходимлар ўзига келтиргач, тинчлантирувчи дори бериб, ухлатиб қўйишди.\nНавбатдаги бемор бехуш ҳолда қабул қилинди. Бу ҳам 18 ёшли йигитча. Шифокор унга қўлланиладиган биринчи ёрдамни тушунтиргач, милицияга сим қоқди.\nХодимлар суриштирувни бошлаб юборишди. Экспертизадан ташқари, коллеж маъмурияти, ўқитувчи, ота-оналар, ўқувчилар билан суҳбат ўтказилди. Таажжубланарли томони, оғир аҳволдаги беморларнинг барчаси айни коллежнинг учинчи босқич талабалари. Гуруҳи ҳам бир эканига нима дейсиз?\nГуруҳда 20 та талаба бўлса, 11 таси шу шифохонада, қолган 2 таси бошқа касалхонада экан. 7 таси ўз уйида экани аниқланди. Афсуски, уларнинг ҳаммаси ҳам соғ-омон эмас. 2 таси тўсатдан жон таслим қилган. Боя оғир аҳволда олиб келинган беморлардан бири ҳам жонлантириш бўлимида юраги тўхтади. Энди бу офатдан соғ қолган 5 та ўқувчига тўхталсак. Яхшиси, уларнинг бири – Даврон билан бўлиб ўтган воқеани сўзлаб берамиз.\nЙигитнинг мусиқа тинглаб ухлайдиган одати бор. Ўша куни ҳам мобиль телефонидан қўшиқ қўйди-ю, кўзларини юмди. Кўзи илинар-илинмас “тинг” этган товушчадан телефонига хабар келганини билди ва экранга қаради. “Азройил” деган ёзув турарди. Боланинг эс-хонаси чиқиб кетди. Нега Азройил унга “эс-эм-эс” ёзади?! Бу даҳшат-ку! Хабарни очишга юраги бетламай “Ойижон”, деб бақирди. Бир зумда оила аъзолари тепасига ёпирилиб келди. Давроннинг тили айланмай, телефонини уларга кўрсатди. Хабарни очган дадасининг ҳам ранги оқариб кетди. “Хозир жонингни олишга бораман”, деб ёзилганди унда. Онаси “Эй Худо!” деб уввос солиб йиғлаб юборди. Фақат акаси хотиржам эди. “Шошманглар, хозир аниқлаштираман”, деди. Сўнг бу хозирда урф бўлган, мобиль алоқа компаниялари томонидан ўйлаб топилган ўзи номловчи хизмат эканини тушунтирди. Унга кўра телефон контактига сақланмаган рақамлар ҳам атоқли от билан келади, унга ҳамма истаганча ном бериши мумкин, кимга хабар жўнатса, ўша исм билан бораверади.\nГуруҳдаги 3 та ўқувчида қўл телефони йўқ эди. Шу боис улар бу можаро (фожеа)га рўбаро келмадилар. Аммо, яна бир ўқувчи – Дилшод-чи?\nДилшод – паст бўйли, рангпар бола, камҳарж оиланинг фарзанди, барча ўқувчилар каби ҳар йили попка ва форма алмаштиролмайди, кўпинча йиртиқ, кир кийимлар билан келади. Гуруҳдаги йигитлар қишда ҳам туфли кийишини мазаҳ қилсалар, қизлар нуқул сочи паталак бўлиб ўсиб ётишидан куладилар. “Сочингни ўриб ол, Дилшода”, дейишади. Дилшод – нафақат гуруҳ, балки бутун коллеж учун эрмак, ҳамма унга тегажоғлик қилади. У тутадиган - амакиси совға қилган қўл телефони ҳам курсдошлари учун бир мавзу. “Ибтидоий жамият телефони”, деб изза қилишади.\nКунларнинг бирида гуруҳдаги ўқувчилар бир кулгили режани пишитишди. Айтганча, Дилшоднинг ўқишдаги лақаби – “Қовун”. Ҳазил сценарийсида шуни инобатга олишди. Лазиз унга ўқитувчининг номидан “эс-эм-эс” ёзадиган бўлди. Аввал Дилшоднинг телефонига ўғринча қараб, куратор аёл рақамини нима деб сақлаганини билиб олди. Сўнг ўз рақамини янги хизматга созлаб, ўзи йўллайдиган хабарлар бошқалар телефонига “Феруза опа” тарзида борадиган қилиб қўйди. Эртасига эрталаб Дилшодга хабар ёзди: “Дарсга кечроқ келсанг ҳам майли, бозорчадан қовун олиб кел, бугун тушунтирадиган мавзуим учун керак эди. Илтимос!”.\nДилшод коллеж дарвозасига етганида хабарни олди ва ортга қайтиб, бозорча томон кетди. Бироздан кейин қўлида қовун билан эшикни тақиллатди. Синфда гур этиб кулги кўтарилди.\nБу нима юриш? Нега кеч қолдинг?\nУстоз, ахир ўзингиз қовун сўрагандингиз-ку!\nЎқувчиларнинг кулгисидан деразалар силкиниб кетди. “Қовун калла ўзига ўхшаган қовун кўтариб келибди”, дея луқма ташлашди. Уларнинг режалари аъло даражада амалга ошган эди.\nДилшод буни пайқади. Шу пайтгача кулгига қолавериб, ўрганиб қолган эди, бироқ бу галгиси қаттиқ таъсир қилди. Дарс бўйи қандай қилиб жавоб қайтариш, ўч олиш ҳақида ўйлади. Бутун гуруҳга кучи етмаслиги аниқ, устига устак ҳаммаси барзанги, ўзига иккита ҳам эса, учта келадиган болалар.\nКечга яқин Дилшоднинг миясига “ажойиб” фикр келди. Бу қасос учун энг осон йўл эди. Ўз рақамига “Азройил” деб ном берди ва курсдошларининг барчасига “Хозир жонингни олишга бораман” матни билан хабар жўнатиб чиқди.\nОқибатни эса кўриб турибсиз: 3 нафар бола ҳалок бўлди, 4 таси инфарктни бошдан кечирди, қолганлари оғир даражадаги руҳий жароҳат орттирди, Дилшод эса суднинг қора курсисида...


Фаластин бош прокурори Акрам ал-Ҳатибнинг маълум қилишича, текширишлар натижаларига кўра, журналист ўлими учун жавобгарлик Исроил армияси аскарлари зиммасида қолаяпти.\nШирин Абу Аклеҳ май ойи бошларида Исроил ҳарбийларининг Иордан дарёси ғарбий қирғоғида жойлашган Женин шаҳридаги фаластинлик қочқинлар лагерига уюштирган рейдини ёритган. Жараёнда у бошидан жароҳатланиб, вафот этган.\nИсроил армияси журналист ўлими юзасидан ўз терговини ўтказмоқда. Улар Ширин Абу Аклеҳ фаластинлик жангарилар томонидан ўт очилиши натижасида қурбон бўлган бўлиши мумкинлиги тахминини маҳкам ушлашган. Воқеа гувоҳларининг кўрсатмаларига кўра, фожиа рўй берган жой атрофида ҳеч қандай отишма кузатилмаган, деб ёзади РИА Новости.\nЖурналист аёл ўз хизмат бурчини бажариш вақтида вафот этгани аянчли ҳолат. У 11 майда "пресса" ёзуви туширилган нимча ва каскада бўлганига қарамай, бошидан ўқ еган.


Centralasian.org янгиликлар портали Сизлардан таассуротларингиз, фикр-мулоҳазаларингиз ва таклифларингиз билан ўртоқлашишингизни сўрайди.\nБизнинг дайджест Ўзбекистондаги янгиликларни ёрита бошлаганига ҳам мана бир ойдан ошди. Бу давр мобайнида бизга Қозоғистон, Қирғизистон ва Тожикистонлик обуначилардан ташқари Ўзбек тилидаги янгиликларни ўқувчи кўплаб мухлислар қўшилишди. Бизнинг янгиликлар, фото ва видео лавҳаларимиздан фойдаланаётган янги дўстларимизга ўз миннатдорлигимизни изҳор этамиз.\nБизнинг янгиликлар порталимиз, бир кунда икки марта халқаро ва минтақага оид энг муҳим янгиликлардан ташкил топган турли мавзулардаги хабарларни тарқатади. Марказий Осиёдаги 40 дан ортиқ телевидение ва радио каналлар, 30 дан кўп газеталар ва 100 дан зиёд интернет саҳифалари бизнинг маҳсулотимиздан кенг миқёсда фойдаланиб келишмоқда.\nБугун ўз фаолиятимиз ҳақида Сизнинг фикрингизни билиш мақсадида биз махсус саҳифа очяпмиз. Бизнинг ишимизда Сизга нима маъқул, нима эса йўқ? Биз тарқатаётган янгиликлар тўпламининг танланиши борасида нима дейсиз?\nСизнинг Оммавий Ахборот Воситаларингиз учун қизиқарли бўлган яна қандай янгиликлар, фото ва видео лавҳалар бўлишини истардингиз? Сизни тингловчи ва ўқувчилар учун қанақа мавзулар муҳим, долзарб ва қизиқарли деб ўйлайсиз?\nМатериалларимизни баён этиш услуби ҳақида фикрингиз қанақа? Ўқувчилар бизнинг янгиликлар тилини осонгина тушуна олишадими? Биз таклиф қилаётган материалларда Сиз нимани ўзгартириш ёки мукаммаллаштиришни ҳоҳлардингиз?\nҚай тарзда бўлишидан қатъий назар, биз Сизнинг жавобларингиз учун олдиндан миннатдорчилик билдирамиз ва умид қиламизки, бизнинг портал нафақат минтақадаги, балки бошқа мамлакатлардаги журналистлар орасидаги ўзаро ҳамкорлик ва ишонч руҳини мустаҳкамлашга хизмат қилади.\nБизнинг электрон манзил: Central Asian News


Хитойнинг Tesla ва Volkswagen электромобиллари учун аккумуляторлар ишлаб чиқарувчи CATL (Contemporary Amperex Technology) компанияси 2 млн километрлик (1,24 млн мил) юришга чидамли аккумулятор ишлаб чиқди. Қурилманинг кафолат муддати 16 йилни ташкил қилади.\nBloomberg ахборот агентлигининг хабар беришича, бу ҳақда компания раҳбари Цзэн Юйцюнь маълум қилган. Таъкидланишича, замонавий аккумуляторлар 150 минг милга чидамли ҳисобланади ва уларнинг ишлаш муддати 8 йилни ташкил қилади.\nБатареялар ишлаш муддатининг ошиши электромобиллар бозори учун муҳим қадам ҳисобланади, чунки аккумуляторни иккинчи машинада қайта қўллаш мумкин бўлади. Ушбу жиҳат электромобилга эгалик қилиш харажатларини камайтиради, бу эса коронавирус ва нефть нархи арзонлашиши сабабли тушиб кетган савдони тиклашга ҳаракат қилаётган автомобиллар тармоғига ижобий таъсир кўрсатади.\nКомпания раҳбарининг таъкидлашича, электромобилларга талаб 2021 йил бошида ошади.\nCATL февралда Tesla компаниясига аккумуляторлар етказиб бериш бўйича 2 йиллик шартнома тузган. Бунгача Илон Маск компанияси асосан Япониянинг Panasonic ва Жанубий Кореянинг LG компаниялари билан ишлаган.


21 аср ёшлари кўпинча келажакда медик, юрист, журналист, программачи ва бошқа орзулар қилмоқдалар. Бундан биз тушинамизки, ёшлар билим томон интилмоқдалар. “Бугунги ёшлар эртанги келажак”, деб бекор айтмасалар керак. Биз ўз Ватанимизга фойдали касб-хунарларни эгалласак жонажон Қирғизстонимиз ва кундан–кун гўзаллашиб бораётган шаҳримиз чиройли ва бой мамлакатлардан бўлишига ишончимиз комил. Албатта ҳар бир инсоннинг келажакдаги ўз орзуси бўлади. Кўплар қатори менинг ҳам келажакдаги орзуим бор. Мен келажакда юрист ва журналист бўлгим келади.


OzodDayjest: “Ўзбекистон почтаси” мансабдори 40 минг доллар пора билан ушланди\n27 феврал 2021, Тошкент вақти: 12:19\nМажбурий ижро бюросини прокуратура тизимидан чиқариш таклиф қилинди. Қўқонлик эркак рашк туфайли хотинининг машинасини портлатишга уринди. Самарқандда тадбиркордан 100 минг доллар пора талаб қилган амалдор қамалди. Жорий ҳафта матбуот шу каби воқеалар ҳақида хабар берди.\nЗўравонча услубда ишлаётган МИБни прокуратура тизимидан чиқариш таклиф этилди\nЭски зўравонча услубда ишлаётган Мажбурий ижро бюроси фаолияти кўп ҳолларда аҳолининг норозилигига сабаб бўлаётир (www.xabar.uz, 1 июль). “Мажбурий обуна керак эмас, дейилди ва у бекор қилинди. Мажбурий меҳнатнинг ҳам ҳар қандай кўринишига қарши курашяпмиз. Аммо демократик давлатда мажбурий ижронинг ҳозирги шаклда бўлиши мамлакат имижи ва обрўсига қандай таъсир кўрсатади?!” деб ёзади электрон нашр. Тизимни ислоҳ қилиш йўлидаги дастлабки қадам сифатида МИБни прокуратура таркибидан чиқариш ва суд қарорлари ижросига масъул яхлит идора ташкил этиш таклиф қилинган. Қайд этилишича, ана шунда МИБ фаолиятидан норози бўлган аҳоли прокуратурага бемалол арз қила олади. Ҳозир эса прокуратура ўз таркибидаги тузилманинг айб-хатосидан кўз юмиши мумкин. Айни пайтда, МИБ ҳузурида ташкил этилган махсус жамғарма фаолияти шаффоф ва очиқ эмаслиги, мазкур фондга қанча маблағ тушгани ҳалигача ошкор этилмагани танқид қилинган.\nПочта мансабдори 100 минг доллар пора талаб қилди\n“Ўзбекистон почтаси” акциядорлик жамияти Самарқанд филиали директори Ш.У. пора билан қўлга олинди (“Даракчи”, 4 июль). Тадбиркор У.Ё. филиалга тегишли бинони “0” қийматда ижарага олишни сўраб, директорга мурожаат қилган. Почта мансабдори бунинг учун 100 минг доллар пора талаб қилган. Савдолашувдан кейин пора миқдори 80 минг долларга туширилган. Мансабдорнинг талаби ноқонуний эканини англаган тадбиркор бу ҳақда ҳуқуқ-тартибот идораларига хабар берган. “Ўзбекистон почтаси” филиали директори поранинг ярмини олаётганда ушланган. Жиноят ишлари бўйича Самарқанд вилоят суди раисининг ўринбосари Ўткир Мамадалиевга кўра, почта мансабдори 12 йилга озодликдан маҳрум этилган.\nҚўқонлик эркак хотинини чавақлаб, сўнг ўзи ҳам дори ичди\nФарғона вилояти Қўқон шаҳрида яшаган 52 ёшли эркак иккинчи хотинини рашк туфайли чавақлади (“Ҳуқуқ”, 4 июль). Бу ҳақда вилоят прокуратураси алоҳида муҳим ишлар бўйича терговчиси Азизбек Акрамов маълум қилган. Киракашлик билан шуғулланган эркак Қўқон буюм бозорида савдо қилувчи аёлни иккинчи хотин қилиб олган. Савдогар аёлнинг ишлари юришиб, машина харид қилган. Шундан кейин эркак ҳуда-беҳуда рашк қилиб, хотини билан жанжаллаша бошлаган. Рашк туфайли эркак аёлининг машинаси мой қопқоғини очиб қўйган, шу йўл билан уни портлатиб юборишни кўзлаган. Аммо мўъжиза туфайли портлашга қадар аёл машинасини устага кўрсатган. Жанжалларнинг бири эса қотиллик билан якунланган, эркак хотинини чавақлаган, сўнг ўз жонига қасд қилиш учун уйқу дори ичган. Аммо шифокорлар унинг ҳаётини сақлаб қолган. Асоссиз рашк туфайли аёли жонига қасд қилган эркак 13 йилга озодликдан маҳрум этилган.


Ўзбекистонга 500 минг доллар сармоя киритган инвесторни МИБ ходимлари ҳайдаб чиқармоқда - Халқ сўзи\nЎзбекистонга 500 минг доллар сармоя киритган инвесторни МИБ ходимлари ҳайдаб чиқармоқда\n12:14 08 Август 2018 Иқтисодиёт\nЖорий йилнинг баҳорида хитойлик тадбиркор Куан Румбо Олмазор туманидаги кичик саноат зонасидан бино олиб, Ўзбекистонда ўз бизнесини бошлаган эди, деб ёзмоқда ЎзА.\nМасалани моҳиятини билгач, туман солиқ идорасининг муддаоси нима? Тадбиркорларни ишдан кўнглини совитиб, юртимиз иқтисодиётига зарар келтирмоқчими? Наҳотки, улар Вазирлар Маҳкамасининг қарорига ҳам қарши чиқа оладиган қудратга эга бўлса, ёки улар ҳеч кимни назар писанд қилмайдими? деган хаёлга бордик. Ваҳоланки, олдин бу ҳудудда фаолият юритган “Миконд“нинг 9 миллиард қарзи бўлиб, ер кичик саноат зонасига ўтгач, қарз ҳам унга мерос бўлиб қолган. Шунга қарамай Вазирлар Маҳкамасининг қарорига кўра, қарздорлик кечилган ва Тошкент шаҳар ҳокимлиги томонидан ўтказилган танлов асосида жойлар тадбиркорларга имтиёзли равишда 10 йиллик муддат билан ижарага берилган.


Абдукарим Мирзаев озодликка чиқарилди — Sof.uz\n12.01 17:58 510 Жамият\nТуркияда ўзбекистонлик журналист Абдукарим Мирзаев озодликка чиқарилди. Бу ҳақда 12 январ куни журналистнинг Telegram-каналида хабар берилди.\nТуркиянинг Кастамону университети Коммуникациялар факультети журналистика бўлими магистранти Абдукарим Мирзаев 11 декабр куни турк полицияси томонидан қўлга олинганди.\nУни ҳуқуқий жиҳатдан ҳимоя қилиш учун ёлланган адвокат вазиятни ўргангач, кимдир Абдукарим Мирзаевга тегишли рақам орқали шубҳали шахслар билан мулоқотда бўлгани ҳақида хабар бергани, ушбу маълумот ортидан журналист кузатилиб, сўнгра қўлга олинганини аниқлаган.\n10 декабрдан 11 декабрга ўтар кечаси ҳарбий либосдаги тўрт киши, шунингдек, фуқаро кийимидаги шахслар Абдукарим Мирзаевнинг уйига келиб, тинтув ўтказган. Сўнг улар ҳужжатларни расмийлаштириб, журналистни олиб кетишганди.\nМирзаевга нисбатан гумонлар ўз тасдиғини топмаган. Шунга қарамай, у бир давомида депортация бўлинмасида қолишига тўғри келди.\nАввалроқ Абдукарим Мирзаев билан алоқада бўлган «шубҳали шахслар»га нисбатан гумонлар ҳам тасдиқланмагани маълум бўлганди.


Эрон вице президенти Халқаро атом энергияси агентлигининг Теҳрон ядровий масаласини БМТ хавфсизлик кенгашига ошириш имконини берадиган резолюцияни қоралаб баёнот берди.\nВице президент Ғуломризо Оғазода мазкур баёнотни Халқаро атом энергияси агентлигининг Венада бўлиб ўтаётган йиллик анжуманида қилган чиқишида қилди. Оғазода шунингдек, Эрон масаласини БМТ хавфсизлик кенгашига ошириш Яқин Шарқдаги вазиятга салбий таъсир ўтказиши мумкинлигидан огоҳлантирди.\nАйни пайтда, Эрон парламенти депутатлари Халқаро атом энергияси агентлиги резолюциясига жавобан, агентлик кузатувчиларига Теҳрон ядровий дастури бўйича маълумотларни тақдим этишни чеклаб қўйишини маълум қилди.\nХалқаро агентлик шанба куни қабул қилган резолюцияга кўра, Эрон ўзининг ядровий дастури тинч йўлларда эканига халқаро ҳамжамиятни ишонтира олмаган тақдирда, бу масала БМТ хавфсизлик кенгашига оширилиши кўзда тутилган.


10:08 / 14.05.2017\nУнда жами 29 давлат раҳбарлари иштирок этмоқда: Хитой, Ўзбекистон, Аргентина, Беларусь, Чили, Чехия, Индонезия, Қозоғистон, Кения, Лаос, Филиппин, Россия, Швейцария, Туркия, Вьетнам президентлари, Камбожа, Эфиопия, Фижи, Юнонистон, Венгрия, Италия, Малайзия, Мўғулистон бош вазирлари, Мьянма давлат котиби, шунингдек, Покистон, Польша, Сербия, Испания, Шри-Ланка бош вазирлари.\nБундан ташқари, форумда АҚШ, Жанубий Корея, КХДР, Германия, Франция, Буюк Британия, Европа Иттифоқи, Япония вакиллари, БМТ бош котиби, Халқаро валюта фонди бош директори ҳамда Жаҳон банки президенти қатнашмоқда. Форумнинг жами иштирокчилари ва меҳмонлари сони 130дан ортиқ давлатдан келган 1,5 минг кишини ташкил қилмоқда.\nФорумнинг биринчи кунида очилиш маросимидан ташқари ялпи йиғилиш ҳам ўтказилади ва унда 6та параллел мавзу муҳокама қилинади.\nИккинчи кунда эса давлат раҳбарларининг алоҳида учрашувлари ўтказилади. Шунингдек, раҳбарларнинг биргаликда суратга тушиш маросими ҳамда ишчи тушлик ўтказилади.\nФорум якунида ХХР раиси Си Жингпин чиқиш қилади.


Мақолалар мазкур саъна бўйича сараланган: Суббота, 14 Ноябрь 2015\nСуббота, 14 Ноябрь 2015 05:00\nКосон туманидаги кўп тармоқли “Макс фен плюс” масъулияти чекланган жамиятида модернизациялаш тадбирлари амалга оширилди. Пировардида бу ерда пишиқ ғишт ишлаб чиқарадиган 18 камерали айланма печь ишга туширилди.\nЎзбекистоннинг иқтисодий салоҳияти ҳақидаги кўрсатув 310 миллиондан ортиқ томошабинга эга нуфузли телеканалда эфирга узатилмоқда\nБизнес ва молия соҳасидаги ахборотлар ҳамда янгиликларни етказиш бўйича дунёга машҳур “Bloomberg” компаниясининг ихтисослаштирилган телеканали — “BloombergTV” Ўзбекистоннинг инвестициявий ва иқтисодий салоҳияти тўғрисидаги кўрсатувни эфирга узатишни бошлади.\nАҳоли хавфсизлигини таъминлаш — долзарб вазифа\nФаровонлик йўлидаги бунёдкорлик\nИстиқлолнинг ўтаётган ҳар бир куни ҳаётимизда ёрқин из қолдирмоқда. Мамлакатимизда юз бераётган беқиёс янгиланишлар туфайли асрий орзуларимиз рўёбга чиқаяпти. Зеро, мустақиллик буюк ишларга қодир халқ эканлигимизни англатди. Бунёдкорлик иштиёқи ва шижоати билан яшаш, Ватанимизни янада обод, турмушимизни бундан-да фаровон этиш — энг улуғвор мақсадимизга айланди.\nТаълим соҳасидаги ҳамкорлик изчил ривожланмоқда\nЯпония таълим, маданият, спорт, фан ва технологиялар вазирининг ўринбосари Кихеи Маэкава раҳбарлигидаги делегация мамлакатимизга ташриф буюрди. Ташриф доирасида Тошкентдаги Сингапур менежментни ривожлантириш институтида Ўзбекистон ва Япония университетлари ректорларининг конференцияси бўлиб ўтди. Унда икки мамлакатнинг олий таълим муассасалари раҳбарлари, профессор-ўқитувчилари ва талаба-ёшлар иштирок этди.\nҲунарманд корхона очди\nАндижон шаҳридаги “Водий равнақ камоли” масъулияти чекланган жамияти ойига минг жуфт пойабзал ишлаб чиқариш қувватига эга. Эътиборлиси, корхонанинг қишки мавсумга мўлжалланган маҳсулотларига буюртма берувчилар сафи тобора кенгайиб бораяпти. Яқинда улар қаторига хоразмлик харидорлар ҳам қўшилди.\nРеспублика бизнес мактабининг Сирдарё вилояти филиалида олган билим ва кўникмалари сайхунободлик Рашид Қўшоқовга тадбиркорликни йўлга қўйишида асқатди.


12 октябрь куни Қуддусда араблар исроилликларга ҳужум қилиши бўйича 4та ҳолат қайд этилди\n10:45 / 13.10.2015\n12 октябрь кунининг иккинчи ярмида пичоқ билан қуролланган араб миллатига мансуб шахс исроиллик аскарга ҳужум қилди. Бу эса шу куннинг ўзида бу билан боғлиқ тўртинчи ҳолат бўлди.\nМаълум қилинишича, ҳужум қилган арабнинг фуқаролиги аниқланмаган, у хавфсизлик хизматлари томонидан отиб ўлдирилган. Унинг жабрланувчиси жиддий аҳволда шифохонага ётқизилган.\nБироз олдинроқ, Қуддусда араб миллатига мансуб шахслар томонидан исроилликларга нисбатан уюштирилган ҳужумлар туфайли 2 нафар полициячи жароҳатланганди.\nШунингдек, Қуддус шарқида икки нафар ёш исроиллик ўққа тутилган ва жароҳатланган. Уларга ҳужум қилган фаластинликлардан бири отиб ўлдирилган, яна бири эса жароҳатланган аҳволда қўлга олинган.\nКейинги ҳафтада Қуддусда араблар ва исроилликлар ўртасида зиддиятлар кучаймоқда. Ўтган ҳафтада араблар томонидан амалга оширилган ҳужумларни бартараф этиш чоғида 25 нафар фаластинлик отиб ўлдирилган. Уларнинг ҳужумлари туфайли ҳалок бўлган исроилликлар вакиллари сони 5 нафарни ташкил қилмоқда.\nЎтган ҳафтада Исроил полицияси фаластинликларнинг қадим шаҳар Қуддусдаги Ал-Ақса масжидига киришини чеклаб қўйганди.\nЎтган ҳафта охирида ўша ҳудудда юзага келган тўқнашувлар натижасида икки нафар исроиллик фуқаро фаластинликлар томонидан пичоқлаб кетилганди. Айнан мана шу сабаб Эски шаҳар фаластинликлар учун ёпиб қўйилганди.


Дунё бўйлаб ноодатий касаллик тарқалаётгани маълум бўлди - Bugun.uz\nДунё бўйлаб ноодатий касаллик тарқалаётгани маълум бўлди\n11:11 | 20-12-2021\nДунёда совуққа юқори сезувчанлик билан касалланганлар сони ортиб бораётгани маълум қилинди. Бу ҳақда Москва шаҳар клиник шифохонасининг Аллергология ва иммунология маркази мутахассиси Наталя Малцевага таяниб, «РИА Новости» хабар берди.\nУнинг сўзларига кўра, ушбу касаллик билан боғлиқ ўсиш кўрсаткичи нафақат Россия, балки бутун дунёда, хусусан, Африкада ҳам қайд этилмоқда.\nТаъкидланишича, шифокор 17 мамлакатда ўтказилган тадқиқотни эслатиб ўтган, унда тропик мамлакатларда ҳам тегишли аломатлар бўлган беморлар қайд этилгани аниқланган.\n«Совуққа аллергияси бор одамда организмнинг паст ҳароратга ёки у билан алоқа қилган совуқ объектга нисбатан реакцияси кузатилади. Хасталикнинг ноодатийлиги шундаки, у нафақат қишда, балки ёзда ҳам пайдо бўлиши мумкин», — дейди мутахассис.\nТаъкидланишича, касалликнинг энг кўп учрайдиган аломати пуфакчалар кўринишидаги тошмалар ҳисобланади. Хасталик оғир шаклга ўтганда эса беморда ангиоотек (ўткир ривожланадиган, одатда, оғриқсиз, қичимасиз ва нисбатан тез ўтадиган тери, шиллиқ пардалар ёки тери ости тўқималарининг қон томирлари ўтказувчанлигининг ошиши) кузатилади. Ҳаёт учун хавфли босқичда эса нафас олиш тизими зарарланади.\nАввалроқ Осиё давлатларидан бирида хавфли касаллик тарқалаётгани маълум бўлганди. Шунингдек, АҚШда ковиддан тузалган болалар орасида хавфли касаллик тарқалаётгани ҳақида хабар берилганди.


Ёзувчи Нурулло Отахон конституциявий тузумга тажовузда айбланмоқда, бу бечора - Ислом динининг хатолари қурбонидир - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:42 - Ёзувчи Нурулло Отахон конституциявий тузумга тажовузда айбланмоқда, бу бечора - Ислом динининг хатолари қурбонидир\nБугун Тошкент шаҳар ИИББ бошлиғи ўринбосари Дониёр Тошхўжа брифинг ўтказиб, кеча Тошкент аэропортида Истанбулдан қайтиб келаётган ёзувчи Нурулло Отахоннинг ушланишига доир тафсилотларни очиқлади. Терговчига кўра, Нурулло Отахон ёзган китоблар ва чиқишлари ўрганилиб, экспертиза хулосалари олинганидан сўнг, унга нисбатан шу йилнинг 11 май куни Яшнобод тумани ИИБ томонидан Ўзбекистон Республикаси ЖК 159-моддаси 1-қисми (Ўзбекистон Республикаси конституциявий тузумига тажовуз қилиш) аломатлари билан жиноий иш қўзғатилган.\nСўнгра жиноят мажмуасининг 244-1 моддаси, 3-қисми “г” банди (Жамоат хавфсизлиги ва жамоат тартибига таҳдид солувчи материалларни тайёрлаш, сақлаш, тарқатиш ёки намойиш этиш) бўйича сиртдан айб эълон қилиниб, қидирувга берилган. Унинг ўз оёғи билан келиши милицияга асқотди ва аэропортда ҳибсга олинди.\nБир қарашда, дейди мухбиримиз, Ўзбекистонда мусулмонларга айблов юклашнинг ислом-каримча модели ҳамон амалда ишлаётгандек ва бу масалада ҳеч нима ўзгармагандек кўринади. Аммо, масалага чуқурроқ қараш керак.\nМаълумки, Ўзбекистон ўз Конституциясига кўра, дунёвий/секуляр давлат, яъни бизда давлат диндан ажратилган. Айни замонда, бизда дин эркинлиги борлиги ҳам ҳар қадамда гапирилади. Аммо, Ислом динининг Қуръонни хато тафсир қилинишидан келиб чиққан ва ҳозир тан олинган тушунчаларига кўра, давлат исломий бўлиши керак.\nДониёр Тошхўжа Нурулло Отахонни Ўзбекистон Республикаси конституциявий тузумига тажовуз қилишда айбламоқдами, демак, у ўз асарларида ўзи ҳам тушуниб тушунмай исломий давлат яратиш ғоясини олдинга сурмоқда. Дин эркинлиги нуқтаи назаридан қарасак, унинг ҳеч қандай айби йўқ. Аммо, мавжуд конституциясидан келиб чиқсак, у катта жиноятга қўл урмоқда, Ўзбекистоннинг конституциявий тузумига тажовиз қилмоқда.\nҚаранг, у бир тарафдан айбдор, иккинчи тарафдан айдор эмас.\nБу боши берк кўчадан чиқишнинг ягона йўли – “Бирлик” Партияси Абдураҳим Пўлат ва “Бирлик”нинг жарчиси “Ҳаракат” Агентлиги йиллардан бери айтиб келаётганидек, Ислом динида фундаментал ислоҳотлар ўтказиш ва Ислом динининг ўзи дунёвийлик/секуляризм принципини тан олишига эришишдир.\nАкс ҳолда, Исломнинг хато тушунчаларига асосланиб, дунёвий давлатни исломийга айлантириш учун ҳаракат қилаётган, бу йўлда террордан ҳам воз кечмайдиган ислом фанатикларини ҳеч қачон тўхтатиб бўлмайди. Бундай фанатиклар айбсиз айбланиб, қамоқларда чирийверадилар. Қамоққа тушмаганлар эса, терроризм йўлига ўтадилар. Бу йўл Ислом динини ўлимга олиб боради.


24 январ 2021, Тошкент вақти: 14:23\nҒарб мамлакатлари Украина шарқидаги асирлар алмашувини олқишлади\n2014 йили Украина шарқида уруш бошланганидан бери энг йирик асирларни алмашув рўй берди. Расмийларнинг хабар қилишича, 27 декабрь куни Украина ҳукумати ҳибсхоналарда ушлаб турган 238 нафар бўлгинчини Луганск ва Донецк вилоятларига топширди. Айни пайтда бўлгинчилар ҳукумат вакилларига 74 нафар қўлга тушган аскар ва асирни берди.\nГермания канцлери Ангела Меркель ва Франция президенти Эммануэл Макрон ушбу алмашувни “Янги йил ва православларнинг Рождество байрами олдидан муҳим инсонийлик намунаси” сифатида олқишлади.\nЕвропа мамлакатлари раҳбарлари ва алмашув жараёнини назорат қилган Европада хавфсизлик ва ҳамкорлик ташкилоти икки томонни ушбу алмашувдан минтақада тинчликка эришиш йўлида фойдаланишга даъват этди.\n– Алмашув фақат гуманитар амал бўлибгина қолмай, ўзаро ишончни орттиришда ҳам муҳим қадамдир, – деди ташкилот раиси, Австрия ташқи ишлар вазири Карин Кнейсси.\nУкраинанинг озод қилинган аскарлари алмашув ўтказилган жойдан вертолётда ҳукумат назоратидаги вилоят маркази Харьков шаҳрига, у ердан эса учоқда Киев шаҳрига учиб кетди.\n– Дўзахдан қутулдим. Омон қолдим, – деди собиқ тутқин Евгений Чуденцов. Айтишича, у 2015 йил февралида Укаринанинг қўнгиллилар батальонида хизмат қилаётиб, асир тушиб қолган.\nУкараиналик асир Александр Олейникнинг онаси унга алмашув вақтида қўнғироқ қилиб, “Уйга етай деб қолдим”, деб айтди.\nУкраина президенти Петро Порошенко бўлгинчилар озод қилган асирларни табриклади ва уларни сабр-қаноати учун мақтади.\n27 декабрь куни юзлаб кишилар аскарларни уйга қайтгани билан тариклаш учун Киев шаҳри аэропортига келди. Улар байроқ ва гулдасталарни силкитиб, “Украинага шон-шарафлар! Қаҳрамонларга шон-шарафлар!” деб бақирди.\nАлмашув жараёни Тошкент вақти билан тахминан,соат 17:00 да (Гринвич вақти билан 12:00 да) бошланди.\nБўлгинчиларнинг Луганск вилоятидаги вакиласи Ольга Кобцеванинг “Озодлик” радиосига хабар қилишича, улар назоратидаги Луганск вилоятидан 99 нафар асир алмаштирилиши керак эди, лекин уларнинг 26 нафари ё олдинроқ қамоқдан озод қилинган, ёки бўлгинчилар назоратидаги ҳудудга қайтмаслик йўлини танлаган.\nРасмийларга кўра, Украина ҳукумати Донецк вилоятидаги бўлгинчилар қўлига 165 асирни топширди.\nУкарина омбудсмени Валерия Лутковскаянинг айтишича, ҳокимият идоралари озод этишни ваъда қилган 306 асирнинг 43 нафари 27 декабрь куни алмашув жойига келмади, чунки улар ҳибсдан олдинроқ озод қилинган эди. 306 асирнинг 10-15 нафари бўлгинчилар назоратига ҳудудга қайтишни истамади.\nБўлгинчилариннг Донецк вилоятидаги раҳбари Александр Захарченко ушбу алмашув тутқинларни айирбошлаш йўлидаги кейинги қадамларнинг дебочаси эканини айтди. Унинг фикрича, айни пайтда бошқа асирларнинг ҳам рўйхати тузилмоқда.\nКиев қўшинлари билан Россияга орқа қилаётган бўлгинчилар ўртасидаги уруш ҳаракатлари вақтида 2014 йил апрелиден бери 10300 киши ҳалок бўлди. Бўлгинчилар Донецк ва Луганк вилоятларидаги маълум ҳудудларни назорат қилиб турибди.\n2015 йили ўт очишни тўхтатиш борасида эришилган ва “Минск-2” деб аталаётган келишувга асосан, расмий Киев билан бўлгинчилар “барча гаровга олинган ва ноқонуний йўл билан ушлаб турилган кишиларни озод қилиши ва алмашиши” керак эди.\nБироқ бундай бўлмади. Сўнгги бир йилу 2 ой ичида Киев билан бўлгинчилар асирларни умуман айирбошламади.\n2014 йил февралида Украинанинг Москва сиёсатини ёқловчи президенти Виктор Янукович Европа Иттифоқи билан ҳамкорлик битимини имзоламади. Шундан сўнг оммавий норозилик намойишлари бошланиб кетди ва Януковичҳокимиятдан четлатилди. Россия Украинанинг Қрим вилоятини босиб олди ҳамда Украина жануби ва шарқида бўлгинчилик кайфиятидаги кишиларни гижгижлай бошлади. Россияга орқа қилувчи бўлгинчиларДонецк ва Луганск вилоятларидаги ҳудудларни эгаллаб олиб, уруш чиқарди ҳамда Росиянинг Киев ва Ғарб мамлакатлари билан муносабатларини чигаллаштириб юборди.


Йўлнинг қатнов қисмини нотўғри жойдан кесиб ўтган пиёдалар 74 минг сўмдан жаримага тортилди.\nТошкент вилоятида тез-тез «Диққат, пиёда!» профилактик тадбири ўтказиб борилмоқда. Куни кеча ҳам ана шу тадбир вилоят миқёсида ўтказилди, деб хабар бермоқда вилоят ИИБ ЙҲХБ Ахборот хизмати.\nБу модданинг 1-қисми билан пиёдаларга қуйидагилар тақиқланган:\n«Бекобод туманида яшовчи фуқаро, 1971 йилда туғилган У.Х. Бўка туманида йўлни белгиланмаган жойидан, серқатнов транспорт воситалари орасидан кесиб ўтаётган вақтда ЙПХ инспектори томонидан тўхтатилди ва унга қилган хатоси тушунтирилиб, маъмурий баённома расмийлаштирилди. Қарангки, бу пиёда аввал ҳам худди шундай қоидабузарлиги учун жаримага тортилган экан.\nҚуйичирчиқ туманида хизмат олиб бораётган ЙПХ инспектори К.Шахюсупов ҳам йўлни белгиланмаган жойидан, транспорт воситалари ҳаракатига халал берган ҳолда кесиб ўтаётган пиёда, 1991 йилда туғилган М.Ғ.ни тўхтатиб, унга нисбатан маъмурий баённома расмийлаштирди.\nБу каби мисолларни яна талайгинасини келтириб ўтишимиз мумкин. Аммо гап фақат мисолларда эмас, балки қоидаларга амал қилишда. Чунки йўл ҳамиша тасодифларга тўла бўлган. Йўлларимизда хавф-хатар ҳамиша мавжуд. Ундан асраниш эса аввало ҳар кимнинг ўз қўлида эканлигини унутманг.\nТошкент вилояти ҳудудидан қорахонийлар даврига оид тангалар топилди\nТошкент вилоятида депутат бўлган мактаб директори 173 млн сўмни талон-торож қилганликда гумонланмоқда